ዝብል ሻቕሎት ክሓድሮ ባህሪያዊ እዩ። ኣብ ድሮ ምርጫ፡ ቤት ምኽሪ ፈደሬሺን ኢትዮጵያ ህጹጽ ኣኼባ ምስ ጸውዐ፡ ቤት ምኽሪ ክልል ትግራይ፡ እቲ ፈደሬሺን ነቲ ዝተወጠነ ምርጫ ዝዕንቅፍ ዝኾነ ይኹን ውሳነ እንተሕሊፉ 'ኩናት ከም ምእዋጅ' ከምዝርእዮ ምስ ገለጸ፡ ደላይ ሰላም እቲ ዞባ፡ ውሳነ ቤት ምኽሪ ክሰምዕ'ዩ ተጸብዩ። ቤት ምኽሪ ፈደሬሺን "እቲ ዝካየድ ምርጫ ኢ-ሕጋዊ እዩ" ካብ ምባል ሓሊፉ ግን ከምቲ ብዙሓት ዝፈርሕዎ ከም ምኽልካል ባጀት ዝኣመሰለ ክፍራሕ ዝጸንሐ ስጉምቲ ስለዘይወሰደ ዓቢ እፎይታ ኮይኑ። ምናልባት እውን ኣብ'ቲ ከባቢ ጸገደን ቆቦን ብዘሎ ናይ ዶብ ምስሕሓብ፡ ካልእ ዕግርግር ከይክሰት እውን ስግኣት ጸኒሑ እዩ። ግን ንሱ እውን እንተኾነ ኣየጋጠመን። ትማሊ እቲ ምርጫ እንዳተኻየደ ኣብ ምዕራብ ትግራይ፡ ከባቢ ጸገዴ ድምጺ ተኹሲ ከም ዝተሰምዐ፡ እንተኾነ ምናልባት ህዝቢ ንምስንባድ ተባሂሉ ንላዕሊ ተተኲሱ ክኸውን ዝኽእል ድምጺ ጥራሕ ከምዝተሰመዐ፡ ኣካላት ጸጥታ ትግራይ ገሊጾም። ካብኡ ብዝተረፈ ኩሉ ነገር ብሰላም እዩ ተወዲኡ። ተቓወምቲ ውድባት ትግራይ እንታይ ኢሎም?
